Atvinnurekendur á sunnanverðum Vestfjörðum telja farsælast að jarðgöng komi þar í stað ónýtra fjallvega. Hátt í tíu kílómetra kafli á Bíldudalsvegi þarfnast endurbyggingar sem myndi kosta um milljarð.
Umtalsverðar slitlagsskemmdir eru á Bíldudalsvegi, á Mikladal og í Tálknafirði og hefur viðvörun þess efnis verið á heimasíðu Vegagerðarinnar síðustu vikur. Umdæmisstjóri Vegagerðarinnar sagði í viðtali við fréttastofu nýlega að það myndi kosta um milljarð að endurbyggja veginn en það fé sé ekki til staðar. Sigurður Viggósson, formaður Samtaka atvinnurekenda á Sunnanverðum Vestfjörðum, segir farsælast að jarðgöng komi í stað fjallvega og að þau ættu að fara á samgönguáætlun sem allra fyrst. Viðvarandi lélegt ástand vega hafi neikvæð áhrif á atvinnustarfsemi, en þungaflutningar hafa aukist umtalsvert á síðustu árum, sérstaklega með auknum umsvifum í fiskeldi. Óhöppum hafi fjölgað, bílar farið út af og oltið. Þá sé fólk sem býr í einum firði og starfi í öðrum hræddara við að fara á milli staða séu ekki kjöraðstæður á vegum. Sveitarfélögin Tálknafjarðarhreppur og Vesturbyggð hafa einnig sagst hlynnt gangagerð. Sigurður segist ekki vita betur en að samgönguráðherra sé jákvæður gagnvart samgöngubótum á Vestfjörðum. Nú reyni á að setja jarðgöng á dagskrá sem allra fyrst.
Atvinnurekendur á sunnanverðum Vestfjörðum vilja að jarðgöng komi þar í stað ónýtra fjallvega. Hátt í tíu kílómetra kafli á Bíldudalsvegi þarfnast endurbyggingar sem myndi kosta um milljarð króna.